יאסר עבאס

יאסר עבאס (בערבית: ياسر عباس; נולד ב-8 בפברואר 1962) הוא איש עסקים פלסטיני-קנדי אמיד ובנו של נשיא הרשות הפלסטינית מחמוד עבאס. עושרו הבולט עורר מחלוקת בשטחי הרשות הפלסטינית.
 ביוגרפיה והשכלה 
יאסר מחמוד עבאס הוא השני מבין שלושה בנים של מחמוד עבאס ואשתו אמינה. הוא נקרא על שמו של המנהיג הפלסטיני יאסר ערפאת. בשנת 1983 סיים תואר ראשון בהנדסה אזרחית מאוניברסיטת המדינה של וושינגטון.

 קריירה 
לאחר סיום לימודיו התגורר עבאס במונטריאול, קנדה, שם הייתה לו חברה שעסקה בעיקר בשיפוץ בנייני דירות, והוא היה יושב ראש מועצת העסקים הקנדית-פלסטינית.

עבאס הוא הבעלים של פלקון טבק (Falcon Tobacco), החברה השולטת בכל מכירות הסיגריות מתוצרת ארצות הברית בכל שטחי הרשות הפלסטינית. עבאס הוא גם יושב ראש "קבוצת פלקון הולדינגס" (Falcon Holding Group), חברת השקעות פלסטינית שבבעלותה חברת פלקון לחשמל מכני (FEMC). חברה זו קיבלה סיוע מממשלת ארצות הברית, בסך 1.89 מיליון דולר, לאחר שזכתה בחוזה לבניית מערכת ביוב בחברון. בנוסף, עומד יאסר עבאס בראש חברת ביטוח, חברת הנדסה אזרחית ועסקי נדל"ן, חברות שבסיסן ברמאללה.

יחד עם אחיו, טארק עבאס, הוא הבעלים של סוכנות פרסום בגדה המערבית.

 עיסוק בפוליטיקה 
מקורות פלסטיניים מסרו ב-24 באוגוסט 2009, כי יאסר עבאס נועד עם אישים ישראלים, בניסיון לקיים פגישה בין אביו לבין ראש ממשלת ישראל בנימין נתניהו בשולי כינוס העצרת הכללית של האו"ם בניו יורק בחודש ספטמבר.

בספטמבר 2023 דֻווח כי אבו מאזן החל לשלב את בנו יאסר בפעילות מדינית, וכי הוא צורף למשלחת הפלסטינית לשיחות עם ההנהגה הסעודית. בצמרת הפת"ח הועלו חששות כי זה עלול להתקבל "ברחוב הפלסטיני" כנפוטיזם ושחיתות.

לאחר בחירתו של ג'וזף עאון לתפקיד נשיא לבנון, הגיע אבו מאזן ללבנון, כדי לקיים עמו שיחות מדיניות. בנו יאסר הצטרף למשלחת כ"יועץ מיוחד".

באוגוסט 2025 דיווח העיתון הלבנוני "אל-אחבאר" שיאסר עבאס הגיע ללבנון בפעם השנייה כדי לדון על פירוק הנשק הפלסטיני בלבנון, וכי הוא צפוי להיפגש עם ראש ממשלת לבנון נוואף סלאם ובכירים נוספים.

 יחסו לישראל 
בריאיון לעיתון מקוון סעודי, באפריל 2009, תקף יאסר עבאס את חמאס השולט ברצועת עזה, והודה שבעסקיו הוא משתף פעולה עם ישראל. עם זאת, באפריל 2014 הוא הצהיר (בניגוד לעמדתו הרשמית של "אבו מאזן") כי נתניהו מאריך בכוונה את המשא ומתן, אך בדעתו לחזור לצפת, מקום הולדת אביו.

 חשדות בשחיתות 
ביוני 2012, כתב ג'ונתן שנצר, פרשן פוליטי וסגן נשיא הקרן להגנה על דמוקרטיות, מאמר דעה מקוון עבור מגזין Foreign Policy, שהטיל ספק בלגיטימיות של עושרם של יאסר ואחיו טארק, בניו של הנשיא מחמוד עבאס. יאסר עבאס הגיש תביעת דיבה נגד שנצר, אך באוקטובר 2013, השופט דחה את התביעה.

באוגוסט 2015 הועלה חשד לשימוש לרעה בכספי ציבור, כאשר יאסר שילם 50,000 דולר כדי לרכוש דירות במתחם יוקרה ברמאללה, סכום נמוך משמעותית ממחיר השוק של דירות אלו. בנוסף ביקש יאסר משר החוץ של בחריין לתרום 4 מיליון דולר למימון קומפלקס פרטי עבור פקידי הרשות הפלסטינית.

ב-2012 האשים מוחמד רשיד, יועצו הכלכלי של יאסר ערפאת, את "אבו מאזן", אביו של עבאס, שהוא נטל לעצמו 100 מיליון דולר מכספי הרשות הפלסטינית.

העיתון המקוון "א-שאהד" (1 אוגוסט 2025): התבטא כי יאסר "הוא לא רק בנו של נשיא הרשות הפלסטינית, אלא סמל בולט לניתוק האליטה מהעם שלה, ולחוסר יכולתו של המשטר להעמיד לדין אפילו את הקרובים ביותר לראש הרשות הפלסטינית".

יאסר עבאס טען בריאיון לכתב קנדי שעושרו נובע מעסקיו הפרטיים: "עבדתי קשה מאוד כדי לרכוש את הוני... התעשרתי לפני שאבי נבחר לנשיא, ואמשיך לעשות עסקים לאחר סיום כהונתו".
 חיים אישיים 
לעבאס שני בנים ובת מנישואים קודמים. בשנת 2015 הוא נישא למגישת הטלוויזיה הלבנונית-ערבית של ה-BBC, מלאכ ג'עפר (ملاك جعفر).

 קישורים חיצוניים 

 ביאורים 

 הערות שוליים 

קטגוריה:אנשי עסקים פלסטינים
קטגוריה:בוגרי אוניברסיטת המדינה של וושינגטון
קטגוריה:פלסטינים שנולדו ב-1962